Sement-moord: Seun borgtog geweier | Netwerk24
Deur Arisa Janse Van Rensburg 03 Julie 2020 13:36
Een van die hoofredes waarom Robert Davie (54) in die landdroshof in Brakpan borgtog geweier is, is "'n skulderkenning van 'n sinlose moord".
Davie en 'n 17-jarige word daarvan aangekla dat hulle Davie se ma, Loraine Davie (80), op 4 Junie vermoor en haar lyk in 'n drom met sement gegooi het.
Davie het kort ná die moord 'n bekentenis voor die polisie afgelê, maar die inhoud daarvan is nog nie bekend nie.
Robert Davie loer oor sy skouer met sy vorige hofverskyning. Foto: Felix Dlangamandla
Luidens 'n verklaring het konst. Lloyd Mlangeni, die ondersoekbeampte, Donderdag in Davie se borgtogaansoek aangevoer dat hy 'n vlugrisiko is omdat hy familie oorsee het en boonop probeer het om sy medebeskuldigde te beïnvloed.
Die minderjarige is in die toesig van sy ouers vrygelaat. Volgens kapt. Pearl van Staad, die Brakpan-polisiekantoor se woordvoerder, beweer die ouers dat Davie uit die tronk kontak met hul kind maak, soos Mlangeni ook getuig het.
"Die beskuldigde het ook nie 'n vaste adres nie aangesien hy saam met sy ma in haar huis gewoon het."
Robert Davie stap met sy vorige verskyning koponderstebo na die aanhoudingselle. Foto: Arisa Janse van Rensburg
Mlangeni het voorts daarop gewys dat die moord gepleeg is in 'n tyd waarin daar 'n vlaag van geweld teen vroue en kinders in die land is.
Landdros Collen Mashego het om dié redes borgtog geweier.
Davie se borgtogaansoek het op 24 Junie begin toe gevra is dat sy mediese verslae by sy huis gehaal moet word.
Die aansoek is Woensdag hervat, maar is uitgestel toe hy sy regsverteenwoordiger, adv. Tiyani Ngobeni, afgedank het.